Christina Pace għadha mistgħaġba kif il-karozza tagħha spiċċat kollha daqqiet wara li kmieni l-Erbgħa filgħodu, persuna li kienet qed issuq karozza tat-tip Rover baqgħet dieħla fil-karozza tagħha li kienet ipparkjata fi Triq Annibale Preca, Ħal Lija. L-inċident nqabad mill-kameras tas-sigurtà u l-Pulizija qed teżamina l-filmati tagħhom biex isolvu l-każ. L-inċident qaltilna Christina affettwa mhux biss lilha iżda wkoll il-bosta klieb li kienet taħdem magħhom u kienu jiddependu ħafna mill-karozza tagħha. L-inċident seħħ fl-istess jum li f’Ħal Lija kienet qed tiġi ċ-ċelebrata l-festa tas-Salvatur. Christina spjegatilna li hi sabet aktar minn Salvatur wieħed, f’persuni li pprovdewlha l-filmati mill-kameras tas-sigurtà u oħrajn li ħadu nota tal-pjanċi tar-reġistrazzjoni tal-karozza li baqgħet sejra.